En data 18 de setembre de 2002 es va publicar al Boletín Oficial del Estado el Reial decret 842/2002, de 2 d'agost, pel qual es va aprovar el nou Reglament Electrotècnic per a Baixa Tensió i les seves Instruccions Tècniques Complementàries.
La Instrucció Tècnica Complementària BT 03 regula les condicions i requisits que s'han d'observar per obtenir el Certificat de qualificació individual en baixa tensió.
L'apartat 4.2.c.2 d'aquesta Instrucció Tècnica Complementària defineix en quins casos és necessari superar un examen davant de la Comunitat Autònoma corresponent exigint, entre d'altres, que s'efectuï un examen pràctic en el supòsit dels enginyers industrials i dels enginyers tècnics industrials.
En data 17 de febrer de 2004, la Secció Tercera de la Sala del Contenciós Administratiu del Tribunal Suprem va dictar Sentència sobre el recurs contenciós administratiu interposat pel Consell General de Col·legis Oficials d'Enginyers Industrials, mitjançant la qual es va anul·lar l'incís 4.2.c.2 de la Instrucció Tècnica Complementària BT 03, en quan exigia la realització d'examen pràctic als enginyers industrials per a obtenir el Certificat de cualificació individual en baixa tensió.
A l'esmentada Sentència es va considerar que els enginyers industrials tenen capacitat legal per executar qualsevol tipus de treball tècnic dins de l'àmbit dels seus coneixements, sense que l'Administració pugui exigir als esmentats titulats sotmetre's a un examen que contempli matèries ja compreses en la titulació que posseeixen.
En conseqüència, la Sentència del Tribunal Suprem va anul·lar, per ser contrari a dret, l'incís 4.2.c.2 de la Instrucció Tècnica Complementària BT 03, en tant que s'incloïa als enginyers industrials.
En data 26 d'agost de 2004, es va publicar al Diari Oficial de la Generalitat de Catalunya, el Decret 363/2004, de 24 d'agost, pel qual es regula a Catalunya el procediment administratiu per a l'aplicació de l'esmentat Reglament electrotècnic per a baixa tensió.
L'article 13 d'aquest Decret autonòmic regula els requisits necessaris per obtenir el Certificat de qualificació individual en baixa tensió i, d'acord amb la Sentència del Tribunal Suprem, exclou de la necessitat de realitzar un examen pràctic als enginyers industrials.
Amb posterioritat a l'entrada en vigor del Decret 363/2004, de 24 d'agost, el Col·legi d'Enginyers Tècnics Industrials de Barcelona va manifestar davant del Departament de Treball i Indústria la necessitat de fer extensiva l'exempció de realitzar examen pràctic per obtenir el Certificat de qualificació individual en baixa tensió, als enginyers tècnics industrials, en aplicació de la Sentència dictada pel Tribunal Suprem en data 17 de febrer de 2004.
En relació amb aquesta argumentació, cal tenir en compte que la Sentència esmentada va anul·lar el punt 4.2.c.2 de la Instrucció Tècnica Complementària BT 03 en quan s'exigia la realització d'un examen pràctic als enginyers industrials però aquesta no es va pronunciar sobre la legalitat d'exigir aquest mateix tipus d'examen en el cas dels enginyers tècnics industrials.
Malgrat això, es considera que existeixen suficients arguments jurídics que justifiquen la supressió de la necessitat de realitzar examen pràctic per obtenir el Certificat de qualificació individual en baixa tensió, en el cas dels enginyers tècnics industrials, tal com ha manifestat el Col·legi d'Enginyers Tècnics Industrials de Barcelona i que es basen en les atribucions que els atorga la Llei 12/1986, d'1 d'abril, pel qual es regulen les atribucions professionals dels arquitectes tècnics i dels enginyers tècnics.
Així mateix, l'article primer del Reial decret llei 37/1977, de 13 de juny, sobre atribucions dels perits industrials, preveu que aquests tindran idèntiques facultats que els enginyers industrials, amb unes determinades limitacions quantitatives que no afecten al supòsit de l'execució de les instal·lacions elèctriques de baixa tensió.
En conseqüència, es considera que concorre la necessària argumentació jurídica per eximir els enginyers tècnics industrials de la realització d'examen pràctic per a l'obtenció del Certificat de qualificació individual en baixa tensió, la qual cosa fa necessària la modificació de l'article 13 del Decret 363/2004, de 24 d'agost, pel qual es regula el procediment administratiu per a l'aplicació del Reglament electrotècnic per a baixa tensió.
Sobre la base del que s'ha exposat, a proposta del conseller d'Economia i Finances, i d'acord amb el dictamen emès per la Comissió Jurídica Assessora, i d'acord amb el Govern,
Es modifica l'apartat b.6) de l'article 13.1 del Decret 363/2004, de 24 d'agost, pel qual es regula el procediment administratiu per a l'aplicació del Reglament electrotècnic per a baixa tensió, que queda redactat de la manera següent:
Es modifica l'apartat c.2) de l'article 13.1 del Decret 363/2004, de 24 d'agost, pel qual es regula el procediment administratiu per a l'aplicació del Reglament electrotècnic per a baixa tensió, que queda redactat de la manera següent:
"c.2) pràctic, en la situació b.3)".
Les modificacions introduïdes amb el present Decret entraran en vigor l'endemà de la seva publicació al Diari Oficial de la Generalitat de Catalunya.
Conseller d'Economia i Finances